इस लीग में ना सिर्फ भारतीय हॉकी खिलाड़ी होगें बल्कि विश्व के सभी बेहतरीन खिलाड़ी हिस्सा लेगें.हॉकी लीग में पांच टीमें हिस्सा ले रही हैं, डेल्ही वेवराइडर्स, पंजाब वारियर्स,रांची राइनोज़, उत्तर प्रदेश विज़ार्ड, और मुंबई मैजिशियन्स.इस लीग का पहला मुकाबला 14 जनवरी यानी सोमवार को दिल्ली के मेजर ध्यानचंद स्टेडियम में दिल्ली वेवराइडर्स और पंजाब वारियर्स के बीच खेला जाएगा.जानकार मानते हैं कि इस तरह के आयोजन से भारतीय हॉकी के स्तर को उपर उठाने में मदद मिलेगी.भारत ने हॉकी में आठ बार स्वर्ण पदक जीता है और विश्लेषक नई हॉकी लीग को देश में इस खेल को पुनर्जीवित करने का अवसर मान रहे हैं.हालांकि क्लबों में बांटकर लीग के तर्ज पर हॉकी प्रतियोगिता इससे पहले 2005 में भी शुरु की गई थी जिसे प्रीमियर हॉकी लीग का नाम दिया गया था.लेकिन 2008 में भारतीय हॉकी संघ के आंतरिक विवाद और हॉकी में प्रायोजकों की कम रूचि की वजह से इसे बंद कर दिया गया था.गौलतलब है कि भारतीय टीम बीजिंग ओलंपिक के लिए क्वालिफाई नहीं कर पाई थी जबकि लंदन ओलंपिक में भारतीय टीम को एक भी जीत नसीब नहीं हुई थी.हॉकी इंडिया लीग में हिस्सा लेने आए विश्व के नम्बर एक खिलाड़ी जेमी ड्वायर कहते हैं कि ये लीग भारतीय युवा खिलाड़ियों को विश्व के बेहतरीन खिलाड़ियों के साथ खेलने और उनके गुर सीखने का मौका देगा.आस्ट्रेलियाई जेमी ड्वायर कहते हैं, “ भारतीय युवाओं के लिए ये एक बड़ा मौका है कि वो विश्व के सबसे बेहतरीन खिलाड़ियों के कुछ सीखें.”पांच बार विश्व के सर्वश्रेष्ठ खिलाड़ी रह चुके जेमी पंजाब वारियर्स के कप्तान हैं.जेमी कहते हैं कि विभिन्न देशों के खिलाडियों के साथ मिलकर खेलना एक नई चुनौती होगा.जनवरी की 14 तारीख से शुरु हुई ये लीग 10 फरवरी तक चलेगी और 10 फरवरी को रांची में इसका फाइनल मुकाबला खेला जाएगा और कुल 33 मैच खेले जाएंगे.जानकारों का मानना है कि लगातार होने वाले मुकाबलों के लिए अपने आप को फिट रख पाना खिलाड़ियों के लिए बड़ी चुनौती होगा और जिस टीम के खिलाड़ी अपने- आप को फिट रख पाऐंगे वो ही जीतने की बेहतर स्थिती में होंगे.